Nog 2 vroue se lyke in Mthwalume gevind | Netwerk24
Deur Werner Beukes 12 Augustus 2020 18:27
"Die DA het 'n maand gelede die minister gevra om aandag te gee aan die ondersoek nadat vier vroue in die omgewing op wreedaardige wyse verkrag en vermoor is. Daar het van dié versoek net mooi dadels gekom," het 'n gefrustreerde Leonard Ngcobo, DA-raadslid in die Ugu-distriksmunisipaliteit, Woensdag aan Netwerk24 gesê.
Kol. Thembeka Mbele, polisiewoordvoerder, het die ontdekking van nog 'n lyk by navraag bevestig.
"Ek kan bevestig dat die polisie vandag om 12:11 op die ontbinde lyk van nog 'n vrou in Mthwalume afgekom het," sê hy.
"Die lyk is 500 m gevind vanwaar die lyk van 'n ander vrou Dinsdag aangetref is. Die omstandighede rakende die twee voorvalle word ondersoek. 'n Geregtelike doodsondersoek is intussen geopen."
Die polisie wou nie bevestig of ontken dat 'n reeksmoordenaar vroue in die omgewing met 'n mes aanval, verkrag en vermoor nie.
"Drie moorddossiere is tot dusver geopen. Ondersoekwerk is op feite gegrond en nie op spekulasie nie. Die nadoodse ondersoeke sal meer duidelikheid oor die oorsaak van die twee vroue se dood gee," sê Mbele.
Volgens Ngcobo sleep polisieondersoekers voete om die moordenaar in Mthwalume aan te keer.
"Die lyke van Nelisiwe Dube, die twee susters Nosipho en Akhona Gumede en Baja Duma is in dieselfde omgewing in die suikerplantasies deur die gemeenskap gevind. Die eerste een was in Desember verlede jaar," sê hy.
"Die lyk wat Dinsdag gevind is, is dié van Zama Chiliza, wat twee weke gelede as vermis aangemeld is. Die vrou wat Woensdag gevind is, moet nog deur haar naasbestaandes uitgeken word."